༣༣༤༽༄། ། བུ་གཅིག་རི་ཁྲོད་དབེན་པ་བསྟེན་ཞེས་པ་བརྟུལ་ཞུགས་འཇིགས་མེད་རྡོ་རྗེ། ། »» ཨོཾ་སྭསྟི། མགོན་པོ་དུས་གསུམ་བདག་ཉིད་འགྱུར་བ་མེད། ། སྐྱོན་དག་ཡོན་ཏན་རབ་རྫོགས་འགྲོ་བའི་མགོན། ། ཆོས་རྒྱལ་བླ་མ་རིན་ཆེན་མཆོག་ཉིད་ཀྱི། ། ཞབས་ཀྱི་པདྨོར་རྟག་ཏུ་གཙུག་གིས་འདུད། ། མི་ཆོས་འབྲེལ་པ་ཟབ་མོར་གྱུར། ། ལྷ་ཆོས་ཆོས་ལ་སྐྱེས་པའི་བུ། ། དད་ཅིང་གུས་པའི་གདུང་ཤུགས་ཀྱིས། ། བླ་མ་དམ་པའི་ཞབས་དྲུང་དུ། ། ལུས་དང་སྲོག་ལ་མ་བལྟས་པར། ། རྟག་ཏུ་ངུ་དང་ནོར་བཟང་བཞིན། ། ཟབ་དང་རྒྱ་ཆེ་དམ་ཆོས་ལ། ། ཉམས་མྱོང་རྟོགས་པ་སྐྱེས་པ་ཁྱེད། ། ཇི་ལྟར་གསུངས་པ་འདི་རེ་མད། ། ཁྱེད་ཉིད་མི་འཆི་གདེང་ཐོབ་ཅིང་། ། སྐྱེ་རྒ་ན་འཆི་སྡུག་བསྔལ་མེད། ། ཨ་ཕ་ཨ་མ་ཉེ་དུ་དང་། ། གཉེན་འབྲེལ་ཐམས་ཅད་སྐྱོང་ཡང་དགོས། ། བླ་མ་རྡོ་རྗེ་སློབ་དཔོན་དང་། ། དུས་གསུམ་རྒྱལ་བའི་སྤྱན་སྔར་ཡང་། ། ཁས་བླངས་དམ་བཅས་ཀུ་རེ་ཡིན། ། བ་གླང་མང་པོའི་ས་ཕྱོགས་སུ། ། འབུ་སྐད་མི་འཆད་དི་རི་རི། ། མི་སྐད་མི་བཟློ་ཁྱི་སྐད་ཟུག། དགོས་པ་མི་བྱེད་མི་དགོས་སྒྲུབ། ། སུ་ཡིས་ཁྱོད་ལ་ཅི་བཅོལ་ནས། ། སྨྲེ་སྔགས་མང་པོ་བྱ་བ་ཀུན། ། ཤེས་ན་ད་རུང་མི་སྤོང་བ། ། གླེན་པ་རང་སྙིང་མི་རྗེ་འམ། ། སངས་རྒྱས་བརྒྱུད་པ་མ་ཆད་པའི། ། སྙིང་པོ་དོན་གྱི་གདམས་ངག་གིས། ། རི་ཁྲོད་ནགས་ཁྲོད་གངས་ཁྲོད་དུ། ། རང་རྒྱུད་སྨིན་པར་མི་བྱེད་པ། ། ཨ་ལོག་པའི་ཤེས་པ་ཡི་རེ་མུག། འཁྲུལ་པའི་རྟོག་པས་ང་རེ་བསླུས། ། ཁ་སྦྱང་སྣ་སྦྱང་དམ་ཆོས་ཀྱི། ། རང་མགོ་རང་གིས་བསྐོར་བ་འདི། ། ཨེ་མ་རང་སྙིང་མི་རྗེ་འམ། ། འཇིག་རྟེན་བྱ་བཞག་སྤྲོས་པ་ཀུན། ། ཁྱེད་པས་ངས་ཀྱང་མ་གྲུབ་ཅིང་། ། གྲུབ་ཀྱང་དགོས་པ་མེད་པ་ལ། ། ལོག་པའི་མངོན་ཞེན་སྣ་ཚོགས་ཀྱིས། ། ཞེན་པར་མ་བྱེད་རི་ཁྲོད་བསྟེན། ། བསོད་སྙོམས་ཟས་དང་ཕྱག་དར་ཁྲོད། ། གང་དུ་གནས་ཀྱང་གཞལ་ཡས་ཁང་། ། སུ་དང་འགྲོགས་ཀྱང་ཡི་དམ་ལྷ། ། སྒྲུབ་པ་སྙིང་པོར་མཛད་པར་ཞུ། ། འདས་དང་མ་བྱོན་ད་ལྟར་དང་། ། ཕྱོགས་བཅུ་དུས་གསུམ་རྒྱལ་བ་ཀུན། ། ལྟ་བ་རྟོགས་པའི་གདེང་ཡོད་ཀྱང་། ། སྤྱོད་པ་བརྟུལ་ཞུགས་ཟབ་མོ་ཡིས། ། རང་གཞན་དོན་ཀུན་གྲུབ་པར་གསུང་། ། རྗེ་བཙུན་ཆེན་པོའི་ཞལ་སྔ་ནས། ། སྤྱོད་པ་གླང་པོ་ཐབས་སུ་གཅེས། ། བཀའ་བསྩལ་གསུངས་པ་འདི་རེ་མད། ། ཁ་ཏ་ཉམས་མྱོང་ཅུང་ཟད་ཀྱིས། ། གྲོང་ཆོག་བྱེད་པ་ཡི་རེ་མུག། བུ་གཅིག་རི་ཁྲོད་དབེན་པ་བསྟེན། ། བསོད་སྙོམས་ཁམ་གང་གར་ཡང་རྙེད། ། ཕྱག་དར་ཁྲོད་ཀྱི་གོས་ནི་བདེ། ། རྩ་བ་ལོ་མ་མེ་ཏོག་དང་། ། འབྲས་བུ་རྟག་ཏུ་གནས་ཙ་ན། ། འདོད་པ་མེད་ཀྱང་དབང་མེད་དུ། ། ཉམས་རྟོགས་ཡོན་ཏན་ཐམས་ཅད་སྐྱེ། ། ཀུ་རེ་མིན་ན་དེ་ལྟར་མཛོད། ། ཇི་ལྟར་ཉི་མའི་དཀྱིལ་འཁོར་གྱིས། ། མུན་པ་སེལ་བ་ཇི་བཞིན་དུ། ། ཉམས་རྟོགས་འོད་ཟེར་དྲྭ་བ་ཡིས། ། གདུལ་བྱའི་པདྨོ་ཁ་འབྱེད་ཅིང་། ། དུས་གསུམ་རྒྱལ་བ་ཐམས་ཅད་ཀྱི། ། གདུད་རྒྱུད་འཚོབ་པར་བྱེད་ན་དེ། ། གོང་མ་རྣམས་ཀྱི་ཐུགས་དམ་ཡིན། ། གཞན་དུ་བྱས་པ་དོན་མེད་པ། ། སྐྱེས་ཆེན་ཁྱེད་ཀྱི་ཐུགས་ལ་ཞོག། ཞུས་པའི་དགེ་བའི་རྩ་བ་འདིས། ། འགྲོ་ཀུན་བྱང་ཆུབ་མཆོག་ཐོབ་ཤོག། ། །««